හම්බන්තොට - ගොන්නොරුව මහවැලි රක්ෂිත ප්‍රදේශයේ සායනික අපද්‍රව්‍ය වළදමා තිබියදී හම්බන්තොට පොලීසිය සොයාගෙන තිබෙනවා.මෙලෙස නිසි සෞඛ්‍යාරක්ෂිත ක්‍රමවේදයකින් තොරව සායනික අපද්‍රව්‍ය හම්බන්තොට ප්‍රදේශය අවටින් හමුවූ තුන්වන අවස්ථාව මෙයයි.හම්බන්තොට - ගොන්නොරුව - කැටන්වැව මහවැලි රක්ෂිතය ප්‍රදේශයට කිසියම් පිරිසක් විසින් සායනික අපද්‍රව්‍ය විශාල තොගයක් රැගෙන විත් වළදමා ඇති බවට ප්‍රදේශ වාසියෙකුගෙන් පොලීසියට ලද තොරතුරක් මත හම්බන්තොට මූලස්ථාන පොලීසිය, හම්බන්තොට ප්‍රාදේශීය සභාවේ නිලධාරීන් හා මහවැලි නිලධාරීන් එම ස්ථානයට පැමිණ තිබෙනවා.එහිදී දැක ගත හැකිවුණේ මෙලෙස රක්ෂිත ප්‍රදේශය එළිකර විශාල වළක් කපා අපද්‍රව්‍ය වළදමා ඇති ආකාරයයි.ඔවුන් කසල ගෙන ආ බවට සැකකෙරෙන බහාලුමක්ද මෙලෙස අත්හැර දමාගොස් තිබෙනවා.සිදුවීම සම්බන්ධයෙන් හම්බන්තොට පොලීසිය විමර්ශනයක් ආරම්භ කර තිබෙනවා.මිට පෙර මොනරාගල සෙවනගල ප්‍රදේශයේ ස්ථාන දෙකකදී නිසි සෞඛ්‍යාරක්ෂිත ක්‍රමවේදයකින් තොරව රෝහල් රසායනික අපද්‍රව්‍ය බැහැර කර තිබියදී හමුවුණා.සෙවනගල - කිරිඉබ්බන්ආර ප්‍රදේශයේ ඉඩමක සහ කුමාරපුර ප්‍රදේශයේ පොල් ඉඩමක වළදමා තිබියදී හමු වූ රෝහල් අපද්‍රව්‍ය අතර මිනිස් සිරුරු කොටස් සහ රුධිර සාම්පල ලබාගත් සිලින්ජර ද දැකගත හැකිවුණා.මේ අතර මුතුරාජවෙළ තෙත්බිමට සායනික අපද්‍රව්‍ය බැහැර කිරීමට වත්තල ප්‍රාදේශීය සභා සභාපතිවරයා අවසර ලබාදීම සම්බන්ධයෙන් ද අද පැවති ප්‍රවෘත්ති සාකච්ඡාවකදී මෙලෙස අදහස් පලවුණා.